Shkurti, Muaji Kombëtar i Historisë së Afrikano-Amerikanëve
Një eskpozitë lëvizëse me këtë rast zbulon rolin që luajtën afrikano-amerikanët në ndërtimin e godinës së kongresit amerikan këtu n&eum
Kapitoli është një nga objektet historike më të njohura të vendit. Me kubenë e saj të bardhë, kjo ndërtesë shërben si një simbol ndërkombëtar i demokracisë amerikane. Por deri kohët e fundit, shumë pak dihej për njerëzit që e ndërtuan këtë strukturë masive. Kohët e fundit, një ekspozitë lëvizëse, e titulluar “Nga hija e lirisë”, zbulon faktin se pjesa më e madhe e Kapitolit u ndërtua nga skllevërit zezakë nga fundi i viteve 1700, deri në vitin 1863. Felishia Bell e Shoqatës Historike të Kapitolit thotë se në të njëjtën kohë, një numër i madh skllevërish u përdorën për të ndërtuar shumë ndërtesa qeveritare në mbarë Shtetet e Bashkuara. Ekspozita paraqet metodat që u përdorën për rekrutimin e skllevërve për ndërtimin e Kapitolit. Shënime të vjetra tregojnë se kontraktorët e ndërtimit paguanin pronarët e bardhë të skllevërve, që t’i lejonin ata pët t’u shfrytëzuar si punëtorë të përkohshëm. Vetë skllevërit paguheshin vetëm në se punonin natën, të dielave dhe ditët e pushimit. Skllevërit afrikano-amerikanë punonin krahas me punëtorët e bardhë, prisnin drurin, mbanin gurë dhe bënin punë të tjera ndërtimi. Është ironik fakti, edhe Statuja e famshme e Lirisë, 6 metra e lartë, e cila u vendos në majën e kupolës të Kapitolit gjatë Luftës Civile, u derdh në bronz nga një skllav, i quajtur Fillim Riid. Punonjësja e Muzeut, Bell, thotë se ambjenti i punës për ndërtimin e Kapitolit është përshkruar nga një dëshmitar okular, një udhëtar polak, i cili vizitoi vendin gjatë procesit të ndërtimit. Ekspozita e lëvizshme ka shkuar në një numër të madh shkollash në mbarë vendin. Në Universitetin Houard në Uashington, studentët, si Nion Croufërd janë magjepsur me historinë e ndërtimit të Kapitolit dhe me rolin e luajtur nga zezakët në ndërtimin e këtij objekti të rëndësishëm historik. Zonja Bell thotë se historia e Kapitolit nuk duhet fshehur, për shkak të kujtimeve të dhimbshme të skllavërisë. Ajo thotë se ekspozita është e rëndësishme, ngaqë ajo i ndihmon njerëzit të kuptojnë rolin e rëndësishëm që kanë luajtur afrikano-amerikanët, jo vetëm në ndërtimin e Kapitolit, por edhe të Shteteve të Bashkuara. (ze)